་གཞུ་རལ་གྲི་མདུང་བསྣམས་ནས། །བདུད་དམག་མང་པོ་ཕོ་ཉར་འགྱེད། །དམ་ཉམས་དགྲ་སྲོག་ཧབ་ཐོབ་བྱེད། །བདུད་འཇོམས་དྲག་རྩལ་ཅན་ལ་བསྟོད། །གཞན་ཡང་དགེ་ཆེན་ཆེན་པོ་ཡི། །བཀའ་འཁོར་ལྷ་སྲིན་དྲེགས་པའི་ཚོགས། །བསམ་མི་ཁྱབ་ལ་མཆོད་ཅིང་བསྟོད། །གང་བཅོལ་ཕྲིན་ལས་ཀུན་འགྲུབ་མཛོད། །ཧཱུྂ།གནས་ཡུལ་བདག་པོ་ལྷ་རྒྱལ་གང་བཟང་རྗེ། །ཡུམ་ཆེན་རྡོ་རྗེ་དེ་མོ་སྨན་བཙུན་གཙོ། །ཕོ་ཉ་ཞར་བ་སྟག་ལོང་ཡང་འཁོར་ཚོགས། །ནོར་བདག་གནོད་སྦྱིན་མཛེས་པར་བཅས་ལ་བསྟོད

། ། བསྟན་པའི་སྤྱི་སྲུང་གཙང་རིས་བདུན་ཅུ་ལྔ་། ། བོད་ཡུལ་བསྟན་སྐྱོང་དགོན་པོ་སྲིད་ལྷ་དགུ་།གནས་བདག་ཞིང་སྐྱོང་དཔའ་བོ་མཁའ་འགྲོའི་ཚོགས། །ཡུལ་ལྷ་གཞི་བདག་འཁོར་དང་བཅས་ལ་བསྟོད། །དགེ་བསྙེན་ཆེན་པོ་འཁོར་བཅས་ཁྱོད་རྣམས་ཀྱང་། །སྔོན་ཚེ་སློབ་དཔོན་པདྨ་ཐོད་ཕྲེང་དང་། །གྲུབ་ཐོབ་ཆེན་པོ་འཛམ་གླིང་གྲགས་པ་སོགས། །རྒྱལ་བ་རིག་འཛིན་བརྒྱུད་བཅས་སྤྱན་སྔ་རུ། །ཇི་ལྟར་ཁས་བླངས་དམ་བཅས་དྲན་མཛོད་ལ། །རྒྱལ་བའི་བསྟན་པ་གཉན་པོ་བསྲུང་བ་དང་། །སྐྱེས་ཆེན་རྣམས་ཀྱི་སྐུ་ཚེ་ཕྲིན་ལས་སྤེལ། །དགེ་འདུན་མཐུན་ཞིང་ཆོས་སྤྱོད་སྒོམ་སྒྲུབ་བརྩོན། །ཆོས་མཐུན་དཔལ་དང་བདེ་འབྱོར་རྒྱས་པར་མཛོད། །འཇིག་རྟེན་ཁམས་སུ་ནད་ཡམས་འཁྲུག་རྩོད་དང་། །སད་སེར་མུ་གེ་ཕྱུག་ནད་འབྱུང་པོའི་གདོན། །འབྱུང་བའི་གཡོ་འཁྲུག་གནོད་འཚེའི་རིགས་གྱུར་ཀུན། །རྟག་ཏུ་ཞི་ཞིང་བསྲུང་བར་མཛད་དུ་གསོལ། །

ཁྱད་པར་ཡུལ་ཕྱོགས་དགོན་གནས་འདི་དག་གི་།དཔོན་སློབ་ཡོན་མཆོད་འཁོར་བཅས་ཐམས་ཅད་ལ། །བར་ཆད་མེད་ཅིང་མཐུན་རྐྱེན་ཕུན་ཚོགས་པས། །ཆོས་དང་བཀྲ་ཤིས་དགེ་ལེགས་འཕེལ་བར་མཛོད། །གནས་བདག་ཆེན་པོ་ཡབ་ཡུམ་བློན་འབངས་བཅས། །ཐུགས་དམ་བསྐོངས་ནས་སྔོན་གྱི་དམ་ཚིག་བཞིན། །རྣལ་འབྱོར་བདག་གིས་ཇི་ལྟར་གསོལ་བའི་དོན། །ཚེ་གཅིག་བྱང་ཆུབ་འགྲུབ་པའི་ཕྲིན་ལས་མཛོད། །སྲུང་མ་ཐམས་ཅད་མཉེས་ཤིང་ཚིམ་ནས་སོ་སོ་རང་རང་གི་གནས་སུ་སྐད་ཅིག་ལ་གཤེགས་པར་གྱུར། ཡ་ཧི་གཙྪ། གཞན་ཡང་འདོད་གསོལ་སྨོན་ལམ་ཤིས་བརྗོད་ལ་སོགས་ཇི་ལྟར་རིགས་པ་སྐབས་དངསྦྱར་ལ་བྱ་ཞིང་། དེ་ནས་མཆོད་གཏོར་ཡོ་བྱད་ཀྱི་བྱེ་བྲག་ལ་འབུལ་དང་གཤེགས་པར་འོས་པ་རྣམས་གཤེགས།དངོས་གྲུབ་ཏུ་བླང་པར་འོས་པ་རྣམས་བསྡུའོ། ཆོ་ག་འདི་ལ་གང་ཞིག་གསོལ་ཁ་རྒྱས་པར་བྱེད་པའི་སྐབས་སུ་ནི་ལའདི་ཉིད་ཡོངས་རྫོགས་མཐར་ཆགས་སུ་བྱ་ཞིང་། རྒྱུན་གྱི་བསྐང་གསོ་གཏོར་བསྔོས་སོགས་ཀྱི་འཇུག་ཏུ་ཁྱེར་

བྱེད་པའི་ཚེ་ན། ཧ་ཅང་ཚིགས་་ཚོགས་མང་ན་དགེ་སྦྱོར་སྒྲིག་མ་གཞན་ལ་གནོད་པའི་རྒྱུར་འགྱུར་བས། གོང་གི་སྤྱན་བཞུགས་གསོལ་ཕྱག་འཚལ་མཆོད་པ་རྣམས་ཀྱི་འཕྲོར་འོག་གི་ཧཱུྂ། གནས་ཡུལ་བདག་པོ་ལྷ་རྒྱལ་གང་བཟང་རྗེ། ཞེས་སོགས་འཐུད་ལ་བྱ་ཞིང་། བར་གྱི་མངའ་གསོལ་ཚན་གཉིས་པོ་བཞག་པས་ཅོག་ཚེ། དེ་ལྟར་རྒྱས་བསྡུས་མཚམས་འབྱོར་ཤེས་པར་བྱའོ། འདི་ལྟར་གཞི་བདག་ཆེན་པོའི་གསོལ་མཆོད་ཀྱི་ལས་རིམ་མདོར་བསྡུས་འདི་ཉིད། དཔལ་ལྡན་འབྲི་གུང་ས་ཆེན་ཆེན་པོས་རྗེས་སུ་བཟུང་ཞིང་བྱིན་བརླབ་པ། ཤར་དགའ་བླ་མ་རཏྣ་མ་ཎིས་བསྐུལ་བར་མཛད་པ་བཞིན། སྣ་ཚོགས་རང་གྲོལ་གྱིས་རྒོད་ཕུག་ཡང་དབེན་དུ་ཡི་གེར་བཀོད་པ་དགེའོ། ཛ་ཡནྟུ། ༈ བདེ་ཡངས་བྱང་ཆུབ་གླིང་གི་གཞི་བདག་གླུ་བཙན་གྲགས་པ་རྡོ་རྗེའི་གསོལ་ཁ་བཞུགས་སོ། ན་མོ་གུ་རུ་དེ་ཝ་ཌཱ་ཀི་ནི་ཧཱུྂ། གཞི་བདག་ཆེན་པོ་གྲགས་པ་རྡོ་རྗེ་འབར་བའི་མཆོད་བྱ་བར་འདོད་ན། གཏོར་མཆོད་སྤྱན་གཟིགས་སོགས་རྒྱས་པར་བཤམས་ལ། ཐོག་མར་བདག་ལྷར་བསྐྱེད་པ་དང་མཆོད་གཏོར་བྱིན་གྱིས་བརླབ་པའི་

རིམ་པ་མདོར་བསྡུས་ནི། ཧྲཱིཿ བདག་ཉིད་སྐད་ཅིག་དྲན་རྫོགས་རྟ་མགྲིན་རྒྱལ། །དམར་གསལ་གྲི་གུག་ཐོད་ཁྲག་ཐོད་ཁྲོ་ཆས་བརྒྱན། །མེ་སྤུངས་ཀློང་ན་རིབ་ཙམ་སྐུ། །སྣང་སྲིད་ཐམས་ཅད་ཟིལ་གྱིས་གནོན་པར་གྱུར། །ཨོྂ་བཛྲ་ཀྲོ་་དྷ་ཧ་ཡ་གྲཱི་ཝ་ཧུ་ལུ་ཧུ་ལུ་ཧཱུྂ་ཕཊཿ ༈ ཐུགས་ཀའི་ས་བོན་ཧྲཱིཿདམར་པོ་ལས་མངོན་པར་སྤྲུལ་པའི་ཡི་གེ་རྂ་ཡྂ་ཁྃ་གསུམ་འཕྲོས་པ་ལས་བྱུང་བའི་ཡེ་ཤེས་སྒྱུ་འཕྲུལ་གྱི་མེ་རླུང་ཆུ་གསུམ་འཕྲོས་ཏེ་མདུན་དུ་གཏོར་མཆོད་རྣམས་ཀྱི་འབག་རྩོགས་ཉེས་སྐྱོན་དྲི་མ་ཐམས་ཅད་སྦྱངས།སླར་ཡང་ཨོྂ་ཨཱཿཧཱུྂ་གསུམ་སྤྲོས་ནས་ཐིམ་་པ་ཙམ་གྱིས། གཏོར་མཆོད་ངོ་བོ་ཡེ་ཤེས་ཀྱི་བདུད་རྩི་ལ་རྣམ་རྣམ་པ་འདོད་པའི་ཡོན་ཏན་ཕུན་སུམ་ཚོགས་པ་བཀའ་སྲུང་ཆོས་སྐྱོང་གཞི་བདག་རྣམས་སོ་སོར་གང་ལ་ཅི་ལྟར་འདོད་པའི་ལོངས་སྤྱོད་བསམ་གྱིས་མི་ཁྱབ་པས་སྟོང་གསུམ་འཇིག་རྟེན་གྱི་ཁྱོན་ཐམས་ཅད་གང་

ཞིང་ཟག་མེད་ནམ་མཁའི་མཛོད་ཀྱི་རང་བཞིན་དུ་གྱུར། ཞེས་པའི་མཐར་ནམ་མཛོད་དང་ཨཀཱ་རོའི་སྔགས་ཀྱི་བྱིན་བརླབ་བྱའོ། རང་གི་ཐུགས་ཀའི་ས་བོན་ལས་འོད་ཟེར་དཔག་ཏུ་མེད་པ་འཕྲོས་པས། གཞི་བདག་ཆེན་པོ་གྲགས་པ་རྡོ་རྗེ་བར་བ་འཁོར་དང་བཅས་པའི་ཐུགས་དང་བཅས་པའི་ཐུགས་རྒྱུད་བསྐུལ་ཏེ། བྱ་རྒོད་ཤ་ལ་འཐིབས་པའམ་གླག་མོ་གཟན་ལ་འཛུམ་པ་ལྟར་སྐད་ཅིག་ལ་མཆོད་པའི་གནས་འདིར་བྱོན་པར་གྱུར། །ཀྱཻ། དམ་ཚིག་ཆེན་པོའི་གནས་མཆོག་ནས། །བཀའ་སྲུང་གྲགས་པ་རྡོ་རྗེ་འབར། །གདུང་བའི་དབྱངས་ཀྱི་སྤྱན་འདྲེན་ན། །འཁོར་དང་བཅས་ཏེ་གཤེགས་སུ་གསོལ། །རང་བཞིན་གནས་རྣམས་གར་བཞུགས་ཀྱང་། །དེང་འདིར་མཆོད་ཅིང་གསོལ་བའི་ཕྱིར། །རོལ་མོའི་སྒྲ་དང་མཉེས་པའི་རྫས། །ལེགས་པར་བཤམས་ཏེ་སྤྱན་འདྲེན་གྱི། །རྒྱལ་བ་རིག་འཛིན་བརྒྱུད་བཅས་དྲུང་། །ཁས་བླངས་དམ་བཅའ་དྲན་མཛོད་ལ། །ཕྲིན་ལས་ཐོགས་མེད་བསྒྲུབ་

པའི་ཕྱིར། །སྐད་ཅིག་ཙམ་གྱིས་གཤེགས་སུ་གསོལ། ཨོ་ྃཙ་ཏི་བུ་ལ་བཛྲ་ས་མཱ་ཛཿ ཛཿཧཱུྂ་བྂ་ཧོཿ ས་མ་ཡ་ཏིཥྛ་ལྷན། ཀྱེ། མཐུ་སྟོབས་རྩལ་ལྡན་སྲུང་མ་འཁོར་བཅས་རྣམས། །དམ་ཚིག་མཐུན་པའི་གནས་འདིར་དགྱེས་པར་བཞུགས། །དང་བའི་ཡིད་ཀྱི་ཕྱག་འཚལ་གུས་པས་འདུད། །བདག་སོགས་འཁོར་བཅས་བསྲུང་སྐྱོབས་ཕྲིན་ལས་མཛོད། །ཁྱོད་ལ་མཉེས་པའི་མཆོད་པ་འབུལ་བ་ནི། །ཕྱི་མཆོད་རྣམ་ལྔ་དཀར་གསུམ་མངར་གསུམ་གྱི། ནད་མཆོད་འདོད་ལྔ་སྨན་རཀཱ་གཏོར་ཚོགས་དང་། །གསང་བ་སྦྱོར་སྒྲོལ་ཏིང་འཛིན་བླ་མེད་མཆོད། །ཐུན་མོང་བསངས་གསུར་བསྐང་རྫས་རྟེན་རྫས་རིགས། །གཟུགས་སྒྲ་དྲི་རོ་རེག་བྱ་ཅི་འདོད་མཆོད། །ཁྱད་པར་བསྟན་ལ་སྡང་བྱེད་དགྲ་དགེགས་ཀྱི། །ཤ་ཁྲག་དབང་པོ་དོན་སྙིང་ནང་ཁྲོལ་དང་། །བླ་ཚེ་སྲོག་དབུགས་བཅས་པ་མཆོད་པར་འབུལ། །

དགྱེས་པར་བཞེས་ཤིང་ཐུགས་དམ་བསྐངས་ནས་ཀྱང་། །བདག་གི་འདོད་དགུ་ཆོས་བཞིན་བསྒྲུབས་པ་དང་། །བར་ཆད་དགྲ་གེགས་མ་ལུས་ཞི་བར་མཛོད། །ཁྱེད་ཀྱི་ཡུམ་དང་སྲས་འཁོར་བཀའ་འབངས་ཚོགས། །ལས་བྱེད་ཕོ་ཉ་སྲིད་སྡེར་བཅས་རྣམས་ཀྱང་། །མཐུན་པའི་དམ་རྫས་མཆོད་་གཏོར་རྒྱ་ཆེན་འདི། ཀྱེ། གསོལ་ལོ་མཆོད་དོ་མངའ་གསོལ་ལོ། །ཨོྃ་ཙ་ཏྲི་ཤུ་ལ་ཀཱིརྟི་བཛྲ་ཛྭ་ལཱ་ཡ། མ་ཧཱ་སརྦ་པུ་ཛ་ཁ་ཁ་ཁཱ་ཧི་ཁཱ་ཧི། ཀྱེ། གསོལ་ལོ་མཆོད་དོ་མངའ་གསོལ་ལོ། །གཞི་བདག་གཉན་པོ་མངའ་གསོལ་ལོ། །བཙན་རོད་ཆེན་པོ་མངའ་གསོལ་ལོ། །འཁོར་བཅས་མཆོད་བསྟོད་མངའ་གསོལ་ལོ། །རང་བཞིན་གྲུབ་པའི་གནས་མཆོག་ནས། །རྫུ་འཕྲུལ་སྤྲུལ་པའི་ཕོ་བྲང་ཆེར། །གྲགས་པ་རྡོ་རྗེ་འབར་བ་རྩལ། །སྲུང་མ་ཆེན་པོ་ཁྱོད་ལ་བསྟོད། །བསྟན་དང་བསྟན་འཛིན་སྐྱོང་མཛད་ཁྱོད། །ཆ་ལུགས་རྣམ་འགྱུར་མ་ངེས་ཏེ། །རེས་འགའ་བཙན་རྒོད་འབར་

པའི་ཚུལ། །རྔམས་བརྗིད་གཟི་མདངས་ཅན་ལ་བསྟོད། །སྐུ་མདོག་དམར་ཞིང་བསེ་ཁྲབ་གསོལ། །མདུང་དམར་བསྣམས་ནས་རྟ་དམར་ཆིབས། །ཉི་མ་འབུམ་གྱི་འོད་ལྟ་བུ། །བཙན་འཁོར་འབུམ་གྱི་བསྐོར་ལ་བསྟོད། །རེས་འགའ་ཞི་བའི་ལས་མཛད་ཕྱིར། །མི་དཀར་རྟ་དཀར་མདུང་དར་དཀར། །ཟླ་བ་རྒྱུ་སྐར་བསྐོར་འདྲ་བ། །ལྷ་བཙན་འབུམ་གྱི་བསྐོར་ལ་བསྟོད། །རེས་འགའ་དྲག་པོའི་ལས་མཛད་པ། །མི་ནག་རྟ་ནག་མདུང་ནག་ཅན། །མུན་པའི་གྲིབ་སོ་བཏིབས་འདྲ་བའི། །བདུད་བཙན་འབུམ་གྱིས་བསྐོར་ལ་བསྟོད། །འདོད་དགུའི་དངོས་གྲུབ་སྟེར་མཛད་པའི། །ཡུམ་མཆོག་མཚོ་སྨན་ཀླུ་འཁོར་བཅས། །བར་སྣང་འཇའ་ཚོན་འཁྲིགས་པ་འདྲ། །ཀླུ་བཙན་འབུམ་གྱིས་བསྐོར་ལ་བསྟོད། །དྲག་རྩལ་མཐུ་སྟོབས་རྫུ་འཕྲུལ་ནི། །མཁའ་ལ་གློག་དམར་འཁྲུགས་པ་འདྲ། །གཙོ་འཁོར་ཕྱག་བརྙན་སྤྲུལ་པར་བཅས། །

མཐུ་ལྡན་སྲུང་མའི་ཚོགས་ལ་བསྟོད། ། ཀྱེ། མཆོད་པའི་ཡོ་བྱད་ཕུན་ཚོགས་པས། །ཆོས་སྐྱོང་ཆེན་པོ་མངའ་གསོལ་ལོ། །སྤྱན་གཟིགས་དཀོར་ཆ་སྣ་ཚོགས་ཀྱིས། །གཞི་བདག་ཆེན་པོ་མངའ་གསོལ་ལོ། །ཕོ་བྲང་རྟེན་རྫས་ཡིད་འོང་བའི། །གནས་བདག་ཆེན་པོ་མངའ་གསོལ་ལོ། །སྨན་རཀ་གཏོར་ཚོགས་དམ་རྫས་ཀྱིས། །བཙན་རྒོད་ཆེན་པོ་མངའ་གསོལ་ལོ། །གཙང་ཕུད་དཀར་གཏོར་རྒྱན་ལྡན་གྱི། །ལྷ་བཙན་འཁོར་བཅས་མངའ་གསོལ་ལོ། །ཤ་ཁྲག་དམར་མཆོད་ལོངས་་སྤྱོད་ཀྱིས། །བདུད་བཙན་འཁོར་བཅས་མངའ་གསོལ་ལོ། །དཀར་དམར་རིན་ཆེན་དར་སྨན་གྱིས། །ཡུམ་མཆོག་ཀླུ་སྨན་མངའ་གསོལ་ལོ། །གང་ལ་ཅི་འདོད་གཏོར་མཆོད་འདིས། །འཁོར་བཅས་དགྱེས་པར་མངའ་གསོལ་ལོ། །གསོལ་ལོ་མཆོད་དོ་སྲུང་མའི་ཚོགས། །མཉེས་པར་བཞེས་ཤིག་མཐུ་ལྡན་རྣམས། །ཚིམ་པར་མཛོད་ཅིག་འཁོར་བཅས་ཀུན། །ཐུགས་དམ་སྐོངས་ལ་ཕྲིན་ལས་མཛོད། །སློབ་དཔོན་པདྨ་ཐོད་ཕྲེང་དང་། །རིག་འཛིན་བཀའ་སྲུང་གོང་མ་ཡི། །སྤྱན་སྔར་ཁས་བླང་དམ་མནོས་པའི། །

དམ་ཚིག་ཉན་ལས་ཁྱེད་མ་འདའ། །བདག་ཅག་རྗེས་འཇུག་འཁོར་བཅས་ཀྱི། །བསམ་པའི་དོན་ཀུན་བསྒྲུབ་ཏུ་གསོལ། །ནད་གདོན་རྐྱེན་ངན་བར་ཆད་རིགས། །ཆགས་ཆེ་མྱ་ངན་འཐབ་འཁྲུགས་བྱ། །བློ་བུར་ཡོད་འགྲོག་གོད་ཁ་སོགས། །འགལ་རྐྱེན་གནོད་འཚེ་བཟློག་པར་མཛོད། །ཚེ་བསོད་དཔལ་འབྱོར་མངའ་ཐང་དང་། །མི་ནོར་ཟས་གོས་ལོངས་སྤྱོད་གཡང་། །སྙན་གྲགས་བདེ་ལེགས་ཡོན་ཏན་ཀུན། །ཆོས་དང་མཐུན་པར་འཕེལ་བར་མཛོད། །སངས་རྒྱས་བསྟན་དང་ཆོས་སྤྱོད་ལ། །གནོད་པ་བྱེད་པའི་དགྲ་གེགས་རྣམས། །སྲོག་ཆོད་དབུགས་ལོངས་ཤ་ཁྲག་ཟོ། །མིང་ཙམ་མེད་པར་བརླག་པར་མཛོད། །མདོར་ན་སྲུང་མ་ཆེན་པོ་ཁྱོད། །ཡུམ་སྲས་འཁོར་དང་བཅས་རྣམས་ཀྱིས། །བདག་གི་བཅོལ་བའི་ཕྲིན་ལས་ཀུན། །ཐོག་མེད་མྱུར་དུ་སྒྲུབ་པར་མཛོད། །ཨོྂ་ཙ་ཏྲི་ཤུ་ལ་ས་མ་ཡ་དམ་ལས་མ་འདའ་ཞིག་།སརྦ་སིདྡྷི་ཕ་ལ་པྲ་ཡཙྪ་ཀུརཝ་ནྟུ་སྭཱ་ཧཱ། ཞེས་བརྗོད་ལ་་མཆོད་གཏོར་ཕུལ་བས་སྲུང་མ་ཐམས་ཅད་དགའ་མགུ་ཡི་རངས་ནས་ཅི་བཅོལ་བའི་ཕྲིན་ལས་བསྒྲུབ་པར་ཞལ་གྱིས་བཞེས་ཤིང་རང་རང་གནས་སུ་གཤེགས་པར་དམིགས་ལ། སྨོན་ལམ་བཀྲ་ཤིས་སོགས་རྗེས་ཆོག་ཐམས་ཅད་སྤྱི་དང་མཐུན་པར་བྱ་ཞིང་དམིགས་མེད་ཀྱི་རྒྱས་གདབ་པར་བྱའོ། དེ་ལྟར་གཞི་བདག་གྲགས་པ་རྡོ་རྗེ་འབར་བའི་གསོལ་མཆོད་་མདོར་བསྡུས་འདི་ནི། དབོན་པོ་ཨོ་རྒྱན་བསྟན་པས་བསྐུལ་བར་མཛད་པ་བཞིན། སྣ་ཚོགས་རང་གྲོལ་གྱི་རྣལ་འབྱོར་པས་ཡི་གེར་བཀོད་པ་དགེ་ལེགས་འཕེལ་བར་གྱར་ཅིག་ཧཱུྂ། རང་བཞིན་གྲུབ་པའི་ཕོ་བྲང་ཆེན་པོ་ནས། །བདུད་བཙན་དྲག་པོ་རྡོ་རྗེ་ཀུན་དགའ་འབྲུག་།སྔོན་གྱི་ཁས་བླངས་དམ་ཚིག་དྲན་མཛོད་ལ། །རྫུ་འཕྲུལ་མཐུ་ཡིས་ཡུད་ཙམ་གནས་འདིར་གཤེགས། །ཨོྂ་བཛྲ་ནནྡ་མེ་གྷ་སྭ་ར་ས་མྭ་ཛཿ ཕྱི་ནང་གསང་མཆོད་སྨན་རཀ་གཏོར་ཚོགས་དང་། །སྤྱན་གཟིགས་ཐུགས་དམ་སྐོང་བའི་ཡོ་བྱད་ཀུན། །སྔགས་དང་ཏིང་འཛིན་བདེན་པས་བྱིན་བརླབས་ཏེ། །འབུལ་གྱི་དགྱེས་པར་བཞེས་ལ་ཕྲིན་ལས་སྒྲུབས། །བཛྲ་

ནནྡ་མེ་གྷ་སྭ་ར་སརྦ་པུ་ཛ་ཁཱ་ཧི། ཧཱུྂ། དྲག་རྩལ་མཐུ་སྟོབས་གཟི་ལྡན་ཀུན་དགའ་འབྲུག་།སྐུ་མདོག་དམར་སྨུག་སྒེག་ཅིང་དཔའ་གཏུམ་ཚུལ། །འཁོར་གསུམ་རྒྱན་མདུང་དར་ཞགས་པ་བསྣམས། །རྟ་ནག་རྟིང་དཀར་ཆིབས་ལ་ཕྱག་འཚལ་བསྟོད། །བདུད་བཙན་འཁོར་ཚོགས་འབུམ་གྱི་གཙོ་ཁྱོད། །རིག་འཛིན་བརྒྱུད་པའི་སྤྱན་སྔར་ཞལ་བཞེས་བཞིན། །སྔ་འགྱུར་སྙིང་པོའི་བསྟན་པ་བསྲུང་བ་ལ། །བསྙེལ་དང་གཡེལ་བ་མེད་པར་མཛད་དུ་གསོལ། །གཙུག་ལག་དགེ་འདུན་སྡེ་སྤེལ་མཐུན་རྐྱེན་སྒྲུབས། །བསྟན་དགྲ་ཚར་ཆོད་བླ་མའི་སྐུ་ཚེ་བསྲིང་། །དམ་ཆོས་ཚུལ་བཞིན་སྤྱཽད་རྣམས་བུ་བཞིན་སྐྱོང་། །ཕྲིན་ལས་གང་བཅོལ་ཐོགས་མེད་སྒྲུབ་མཛོད་ཅིག་།བཛྲ་ནནྡ་མེ་གྷ་སྭ་ར་ས་མ་ཡ་ཙིཏྟ་ཨུ་ས་ཀརྨ་ཀུ་རུ་ཧཱུྂ་སྭཱ་ཧཱ། ཞེས་སྨིན་གྲོལ་བསྐྱེད་རྫོགས་གླིང་གི་གཞི་བདག་ཀུན་དཀའ་འབྲུག་གི་གཏོར་མཆོད་ཉུང་ངུ་འདི་ཡང་། ཆོས་དབྱིངས་འོད་གསལ་རྩེ་མོའི་སྒོམ་ཁང་དུ་བྲིས་པ་དགེ་ལེགས་འཕེལ། སརྦ་ཛ་ཡནྟུ།